Danko, Andrej, predseda NR SR (2019-09-10):
Pristúpime k hlasovaniu o jednotlivých návrhoch. Jediný procedurálny, o ktorom by sme nemali, ale dám o ňom hlasovať, je poslanec, návrh pána Budaja, myslím si, že sa jedná o zmenu rokovacieho poriadku, a teda nie o jednotlivú zmenu. (Reakcia z pléna.) Napriek tomu dám o tom hlasovať, pán poslanec. Takže prvý návrh. Pani poslankyňa Zemanová navrhuje a žiada Mandátový a imunitný výbor Národnej rady aj podľa § 57 ods. 1 rokovacieho poriadku, preroková sa vzdanie sa mandátu bývalej poslankyni Jankovskej a následne žiada mandátový a imunitný výbor, aby nad rámec uvedenej informácie vysvetlil, prečo uvedená informácia nebola podaná. Môžem hlasovať ako o jednom návrhu, teda či osobitne, alebo máte A, B? Jeden návrh, áno? Súvisiac si návrhy? Môžem o jednom? Ďakujem. Teda hlasujeme ako o jednom návrhu. (Hlasovanie.) Prítomných 143 poslancov, za 61, proti 35, zdržalo sa 46, nehlasoval 1. Konštatujem, že sme predmetný návrh neschválili. Ospravedlňujem sa za ten technický problém, vyriešime to hneď. Pristúpime k hlasovaniu o druhom návrhu, pána poslanca Simona, ktorý navrhuje, aby vláda predložila správu o stave čerpania všetkých eurofondov za obdobie 2014 – 2020 podľa jednotlivých operačných programov vrátane korekcií, opráv nezrovnalostí a vyhodnotenia doterajšieho čerpania. Prosím, prezentujme sa a hlasujme. (Hlasovanie.) Prítomných 143, za 66, proti 21, zdržalo sa 56. Konštatujem, že sme uvedený návrh neschválili. Pristúpime k hlasovaniu o návrhu pána poslanca Marosza, ktorý žiada zaviazať ministra dopravy Érseka informovať poslancov o termíne odstránenia azbestu a iného nebezpečného odpadu. Prosím, prezentujme sa... (Hlasovanie.) Prítomných 141, za 65, proti 21, zdržalo sa 54, nehlasoval 1. Konštatujem, že sme predmetný návrh neschválili. Ospravedlňujem sa, skúste mi to zastaviť a vymazať. Návrh pána poslanca Marosza sme teda neschválili. Pristúpime k hlasovaniu o návrhu pána poslanca Sopka, ktorý žiada o zaradenie nového bodu programu – navrhnutie vyhlásenie Národnej rady Slovenskej republiky k stavu klimatickej núdze. Prosím, prezentujme sa a hlasujme. (Hlasovanie.) Prítomných 143 poslancov, za 53, proti 19, zdržalo sa 70, nehlasoval 1. Konštatujem, že sme uvedený návrh poslanca Sopka neschválili. Pristúpime k návrhu hlasovania pána poslanca Antala, ktorý prosí o presunutie bodov 37, 38, 39, 40 za bod 22. Prosím, prezentujme sa a hlasujme. (Hlasovanie.) Prítomných 142 poslancov, za 91, proti 19, zdržalo sa 31, nehlasoval 1. Konštatujem, že sme návrh poslanca Antala schválili. Pristúpime k procedurálnemu návrhu poslanca Hegera, ktorý žiada, aby v snahe o dosiahnutie vyrovnaného rozpočtu..., máme to tu tak rozprávkovo, teda žiada zaradiť nový bod do programu 49. schôdze, aby minister financií predniesol správu o pláne ministerstva financií na dosiahnutie vyrovnaného rozpočtu. Prosím, prezentujme sa a hlasujme. (Hlasovanie.) Prítomných 141 poslancov, za 68, proti 24, zdržalo sa 48, nehlasoval 1. Konštatujem, že sme uvedený návrh neschválili. Pristúpime k hlasovaniu o návrhu poslanca Budaja, ktorý žiada, aby hlasovanie bolo po každom prerokovanom programu 49. schôdze. Prosím, prezentujme sa a hlasujeme. (Hlasovanie.) Prítomných 138 poslancov, za 29, proti 49, zdržalo sa 60. Konštatujem, že sme návrh neschválili. (Ruch v sále.) Pristúpime k hlasovaniu... (Neutíchajúci ruch v sále.) Poprosím, kľud v sále. Pristúpime k hlasovaniu pána poslanca Matoviča, ktorý navrhuje odvolať podpredsedu Národnej rady Slovenskej republiky pána Glváča. Prosím, prezentujme sa a hlasujeme. (Hlasovanie.) Prítomných 141 poslancov, za 50, proti 66. zdržalo sa 23, nehlasovali 2. Konštatujem, že sme návrh neschválili. Vážení páni poslanci, vážené pani poslankyne, skôr než pristúpime k hlasovaniu o programe schôdze ako o celku, rád by som vás informoval, že na záver je uvedený bod vyslovenie nedôvery predsedovi vlády Slovenskej republiky. Vzhľadom na to, že skupina poslancov podala ďalšiu žiadosť o mimoriadnu schôdzu napriek tomu, že tento bod je zaradený v riadnej schôdze v zmysle rokovacieho, nastala duplicita podania. Ja som sa obrátil na ústavnoprávny výbor a následne vás budem informovať o stanovisku ústavnoprávneho výboru, a resp. by som vás poprosil o súčinnosť pri podaniach tejto schôdze, aby nebola duplicita. Samozrejme, že teda schvaľu..., dávam hlasovať o programe schôdze ako celku. Pán Matovič, naozaj sa snažím len procesne vyriešiť zmätok, ktorý vznikol dvojitým podaním toho. (Reakcia z pléna.) Pán poslanec, zmätok v hlave, povedať mi v sále môžte, už som si na vás zvykol a beriem vás, ako vás beriem, takže v pohode, ale, ale, ale nepatrí sa to, pán Matovič, tak sa vyjadrovať. (Reakcia z pléna.) Dobre, ale, ale nemusíte mi, nemusíte osobne urážať, pán Matovič. (Reakcia z pléna.) Ale dobre, máte strašnú energiu a ako človek, fakt. Dávam hlasovať o programe schôdze ako celku. Prosím, prezentujme sa a hlasujme. (Hlasovanie.) Prítomných 144 poslancov, za 110, proti 2, zdržalo sa 30, nehlasovali 2. Konštatujem, že sme program 49. schôdze Národnej rady schválili. Panie poslankyne, páni poslanci, ešte vás chcem informovať, že na základe záverov z poslaneckého grémia sa v utorok 24. septembra 2019 hlasovať nebude. Dnes budeme hlasovať o 17.00 hod., v ďalších rokovacích dňoch budeme o prerokovaných bodoch vždy o 11.00 hod. a 17.00 hod., pokiaľ Národná rada nerozhodne inak. Vyhlasujem krátku prestávku do 13.25 hod. a budeme pokračovať zákonom č. 385/2000 Z. z. o sudcoch a prísediacich. (Prestávka.) (Po prestávke.)